Boda Magdolna

*önarckép*

nézem magam a tükörben

ruhám után kinövöm sorsom is

mint egy 90 C-s angyal

vasalatlan szárnnyal

gyűrött pizsamában

kócos hajjal

szivárog belőlem az idő

a sejtjeim harcmező

kezdik feladni

a mélyebb rétegek

mit is kezdhetnének

az örökkévalósággal

olyan programok nélkül

minthogy űrhajós legyek

és elrepüljek a holdra

és mi lesz a kacsalábon

forgó kastéllyal meg a herceggel

szökik belőlem az idő

de rafinált

mindig ront rajtam egyet

csúfít apró részletekben

míg el nem tűnök

az ezotéria azt mondja

én egy meztelen lélek vagyok

a nyolcvankét kilós test csak grátisz

különben elunnám magam.

gyakorlom a matekot

kezdem már érteni a koleszterint

naponta kétszer mérek

vércukor szintet vérnyomást

gyakorlom a nyelvet: írok verset is

és figyelem a híreket hol tart

az Alzheimer-kór kutatás

*anyám*

vannak amiket nem töröl az idő

hanem tartósít érlel

bevonja nemespenésszel

míg elég bátor nem leszel

hogy újraéld a kínt

legjobban majd az fáj

ami akkor nem

ugye anyám?

akkor kellett volna

nyakad köré fonni karom

mikor az isten is elhagyott

mikor apám rád emelte

nagy hentestenyerét

és papucs nélkül futottál

a fenevad elől

mikor már többször volt verés

mint asztalon a kenyér

és az árvaság is megölt

ültél az út közepén

és a porba rajzoltál

napnak hitt suta kört

azt mondták rád bolond

rá is írták a kórlapodra

szakszóval: skizofrén

mert egy rossz tombolt

a jó mellén

árammal sokkoltak

kiűztek szelíd valóságodból

a pofonok földjére vissza

sose panaszkodtál

és én sose hallgattalak volna meg

a kamasz nem érti

mi a mese és mi a valóság

nekem akkor azt mondták

boszorkány vagy

pedig csak az angyalok viselik

ilyen szépen a fehér inget és a kínt